Broj: 711-I-2303-M-424/22-02-24

Zagreb, 07. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ivana Madunića, ravnatelja Agencije za osiguranje radničkih tražbina,** za davanjem mišljenja Povjerenstva,na 193. sjednici održanoj dana 07. studenog 2022.g. daje sljedeće

**MIŠLJENJE**

1. **Na temelju članka 17. stavka 3. ZSSI-a, obveznik Ivan Madunić, ravnatelj Agencije za osiguranje radničkih tražbina, može za vrijeme obnašanja navedene dužnosti, na Sveučilištu ili u srednjoj školi obavljati edukacijske poslove te za to primati naknadu.**
2. **Na temelju članka 17. stavka 4. ZSSI-a, obveznik Ivan Madunić dužan je u imovinsku karticu Povjerenstvu prijaviti prihode stečene od obavljanja poslova iz točke I. izreke.**

Obrazloženje

Zahtjev za davanjem mišljenja Povjerenstva podnio je Ivan Madunić, ravnatelj Agencije za osiguranje radničkih tražbina. U knjigama ulazne pošte Povjerenstva zahtjev je zaprimljen 02. studenog 2022. pod poslovnim brojem 711-U-8620-M-424/22-01-1, povodom kojeg se vodi predmet broj M-424/22.

Člankom 3. stavkom 1. podstavkom 45. ZSSI-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici ZSSI-a.

Uvidom u registar pravnih osoba kojeg ustrojava i vodi Povjerenstvo, utvrđeno je da je osnivač Agencije za osiguranje radničkih tražbina Republika Hrvatska te da je Ivan Madunić ravnatelj navedene Agencije od 01. lipnja 2020. te je stoga Ivan Madunić, povodom obnašanja navedene dužnosti dužan, pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je zaposlen kao ravnatelj Agencije za osiguranje radničkih tražbina te postavlja upit bi li bio u sukobu interesa ako bi dodatno radio kao profesor ekonomske grupe predmeta u srednjoj školi ili na sveučilištu. Zaključno je naveo da bi dodatni rad regulirao putem ugovora o djelu, te ukoliko bi to bilo u okviru dozvoljenog broja dodatnih sati tjedno, tada bi sklopio ugovor o dodatnom radu.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje, pored drugih navedenih, znanstvene, istraživačke te edukacijske djelatnosti.

Sukladno članku 17. stavku 4. ZSSI-a obveznici su dužni prijaviti Povjerenstvu primitke iz stavaka 2. i 3. ovoga članka.

Obzirom da za obavljanje edukacijske djelatnosti za vrijeme obnašanja javne dužnosti iz članka 3. ZSSI-a, sukladno odredbi članka 17. stavka 3. ZSSI-a, nije potrebno pribaviti prethodno odobrenje Povjerenstva, obveznik Ivan Madunić može za vrijeme obnašanja navedene dužnosti obavljati poslove profesora ekonomske grupe predmeta u srednjoj školi ili na Sveučilištu i za to primati naknadu.

Povjerenstvo ukazuje obvezniku da je temeljem članka 17. stavka 4. ZSSI-a dužan u imovinsku karticu prijaviti Povjerenstvu prihode stečene od obavljanja navedenih poslova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Madunić, elektroničkom dostavom
2. Objava na internetskoj stranici Povjerenstva
3. Pismohrana